बिनब्याही मां की बेटी काजल को जब पता चला कि उसका पिता कौन है तो उसने एक चाल चली
तेरे दिल से ये गुबार निकालने के लिए ही मैंने ये योजना बनाई थी। तू अपनी नफरत कभी मुझसे खुलकर कहती नहीं थी, पर जब तक वो तेरे दिल में थी, प्यार के लिए जगह ही नहीं थी।
काजल पार्थ की बांहो में झूल गई। पार्थ ने भी उसे गर्मजोशी से अपनी आगोश में कस लिया और बड़ी कोमलता से कई चुंबन उसके गालों और माथे पर अंकित करने के बाद अपने तपते होंठ उसके होंठों पर रख दिए। बाहों में बाहें लिए दोनों बहुत देर तक समुद्र के किनारे टहलते हुए अपनी दिन भर की थकान, तनाव और समस्याओं को एक-दूसरे के मन में उड़ेलते रहे।
अचानक काजल रूठ गई, “पता है, मैंने इतने दिनों से गोलगप्पे नहीं खाए।” फिर नकली रुलाई रोते हुए बोली, “जाओ, मैं तुमसे नहीं बोलती। तुम्हारी वजह से ही मैं इतने दिनों से गोलगप्पे नहीं खा पाई।”
“मेरी वजह से?” पार्थ ने हैरानी से अपनी आंखें गोल-गोल घुमाईं।
“हां, तुम्हारी वजह से। तुमने ही तो टहलने के लिए जगह बदली है। पहले जहां हम टहलते थे वहां लप्पा-झप्पी नहीं हो पाती थी। लोग होते थे इसलिए तुमने ये सुनसान किनारा चुना। पर वहां लोगों के साथ गोलगप्पे वाला भी खड़ा होता था।”
काजल के अंदाज पर पार्थ को हंसी आ गई। “अच्छा महारानी साहिबा, दास की गुस्ताखी माफ कीजिए। मैं आपको आज ही गोलगप्पे खिलाने ले चलता हूं,” वो भी बड़ी नाटकीय अदा के साथ झुककर बोला।
काजल चहककर उठी, पर तुरंत गंभीर हो गई, “आज नहीं पार्थ, आज मां को चेकअप के लिए लेकर जाना है।” वे बात करते-करते ही ऑटो-स्टैंड की ओर चल दिए।
“क्यों, क्या हुआ उनकी तबियत को?”
“कुछ नहीं, रुटीन चेकअप है, पर...”
“पर क्या?”
“पार्थ, बहुत दिनों से मैं तुमसे कुछ कहना चाह रही थी...” काजल की पूरी बात सुनने के बाद पार्थ खुशी से उछल पड़ा, “सच पूछो तो मैं भी तुमसे यही बात बहुत दिनों से कहना चाह रहा था, पर ये वाला एंगल तो मुझे पता ही नहीं था। तुम बिल्कुल ठीक सोच रही हो। बल्कि ये एंगल जानने के बाद तो मुझे ये और भी जरूरी लगने लगा है।”
आज काजल का मन बड़ा ही उत्साहित और हल्का हो गया था। उसकी सभी योजनाओं पर पार्थ ने सहमति और सहयोग की मुहर लगा दी थी। अब उसे सब कुछ बहुत आसान लगने लगा था।
शाम को काजल मधुर अंकल के यहां जाते ही उनकी स्टडी टेबल पर मुंह घुमाकर बैठ गई। उसे देखते ही मधुर अंकल ने हंसकर अपना हाथ उसके सिर पर फेरा। फिर बिल्कुल विचार-विमर्श की मुद्रा में सामने रखी अपनी चेयर पर बैठ गए, “हूं, तो आज मेरी बार्बी डॉल किस बात पर रूठी है?”
“क्या अंकल, अब मैं बार्बी डॉल नहीं रही। नौकरी करने लगी हूं और प्यार भी। अब तो मेरी शादी भी होने वाली है।”
उसकी बात पर अंकल खिलखिलाकर हंस पड़े। इस पर काजल का मुंह और फूल गया।
“हां, पर ये तुझसे किसने कहा कि नौकरी, प्यार या शादी करने से बच्चे बड़े हो जाते हैं? मेरी नजर से देख, आज भी जब कोई बात तेरे दिमाग में अटक जाती है तो तू बिल्कुल वैसे ही मुंह फुलाकर मेरी स्टडी टेबल पर बैठ जाती है जैसे पहली बार जब तू दस साल की थी तब आकर बैठी थी।”
“हां, और उस दिन मैंने जो जिद की थी वही आज दोबारा करने आई हूं।”
मधुर अंकल की आंखों में दर्द, स्नेह, असमंजस के मिले-जुले भाव गहरा गए। वे बेबस मुस्कान के साथ बोले, “अब तो तू बड़ी हो गई है। समझ सकती है कि इन मामलों में जबरदस्ती नहीं चलती। फैसला तो तेरी मां को ही करना है। अगर वो ही...”
“बस यही बात तो आज मुझे आपसे साफ-साफ पूछनी है। आप आज भी मां को प्यार करते हैं न? अगर मैं मां की सहमति पक्की कर लूं तो आप उन्हें साफ शब्दो में प्रपोज करेंगे?” मधुर प्यार से काजल को देखते रहे, फिर सहमति की मुद्रा में उसके सिर पर हाथ फेर दिया।
“तुम्हारा काम हो गया।” पार्थ ने दूसरे ही दिन पूरी जानकारी के साथ मोबाइल आगे कर दिया। खुशी से चहकती काजल आगे की योजना बनाने में लग गई।
दूसरे दिन ही वे मिस्टर सानिध्य त्रिवेदी के ऑफिस में उनके सामने बैठे थे। “हम सॉफ्टवेयर इंजीनियर हैं। पार्टनरशिप में काम करते हैं। लोगों से उनकी रिक्वारमेंट पूछकर कस्टमाइज सॉफ्टवेयर बनाते हैं।” कजल और पार्थ ने अपना परिचय दिया।
“...पैसे एडवांस नहीं मिलेंगे। काम पसंद आया तो दाम आपकी पसंद के होंगे।” सानिध्य ने अपनी पूरी रिक्वायरमेंट बताने के बाद सीधी बात की।
“महारानी साहिबा बताएंगी कि अब उनका मुंह क्यों बना है? सब कुछ तो उनकी योजना के मुताबिक चल रहा है। सानिध्य जी तुम्हारी पार्टी में आने को राजी भी...”
“जी मत लगाओ उस मक्कार के नाम के आगे” काजल फट पड़ी।
“जब से पता चला है कि उसकी पत्नी की डेथ हो चुकी है, मैं टेंशन में हूं। अगर उस मक्कार ने फिर से मां को...”
“तो क्या हो जाएगा? तुम्हीं तो कहती हो कि जब भी तुम मां से मधुर अंकल का प्यार अपनाने की बात करती हो, वो तड़पकर कहती हैं कि तुम्हारे पिता उनका पहला और आखिरी प्यार हैं।”
“लेकिन पार्थ, वो आदमी मां को दोबारा छल सकता है।”
अब पार्थ के होंठों पर गहरी मुस्कान आ गई। “तुम भूल रही हो काजल वो तुम्हारी मां हैं।”
काजल ने सिर झटककर अपना सिर पार्थ के सीने पर रख दिया। पार्थ की बांहों में उसका टेंशन धुलता जा रहा था।
पार्टी अपनी पूरी रौनक पर थी। पूरा परिवार इकट्ठा था। सानिध्य के आते ही सब शॉक्ड रह गए। काजल की मां और सानिध्य ने एक-दूसरे को देखा। काजल की निगाहें एकटक अपनी मां पर टिकी थीं उनके भाव पढ़ने के लिए।
परिवार में सबको पता था कि वही काजल का पिता है, जिसने उसे अपना नाम देने से इनकार कर दिया था। लोगों में कानाफूसी भी शुरू हो गई जो जल्दी ही अनचाहे शोर में बदल गई। पार्टी चलती रही और काजल दोनों के भाव पढ़ती रही।
मगर फिर वही हुआ जिसका काजल को डर था। सानिध्य ने मां के सामने हाथ जोड़ , “मुझे माफ कर दो सोना। मैंने अपनी कायरता में सच मानने से इनकार किया। आज मैं सारी दुनिया के सामने स्वीकार करता हूं कि काजल मेरी बेटी है और उसे अपना नाम देकर अपनी गलती का प्रायश्चित करना चाहता हूं। मेरी जिंदगी में वापस आ जाओ सोना। मैं तुम्हें तुम्हारा खोया हुआ प्यार और सम्मान लौटाना चाहता हूं।”
काजल की सांस थम गई। वो एकटक मां के चेहरे पर बादलों की तरह घुमड़ते भाव देख रही थी और मां सानिध्य को देखे जा रही थी।
अचानक वो चीख पड़ी, “तुम? तुम मुझे मेरा सम्मान वापस करोगे? वो सम्मान जो मैं बरसों में अपनी योग्यता से कमा चुकी हूं। नीचता की हद होती है। आज तुम मुझे कुछ देना नहीं बल्कि अपने जीवन के खालीपन को भरना चाहते हो। आज जब मैं सिंगिल मदर की तरह अपनी बेटी को पाल कर बड़ा कर चुकी हूं तब तुम उसे अपना नाम दोगे? जिसका पूरा बचपन तुम्हारे प्यार के बिना बीत गया उसके बचपन की क्या भरपाई दोगे?
अरे, प्यार तो दूर, मैंने तो उसे तुम्हारी नफरत का साया भी नहीं पड़ने दिया। अगर मैं उसे बता देती कि तुमने मुझे धोखा दिया तो वो प्यार करने से डर जाती। हो सकता है वो पुरुष जात से नफरत करने लगती, जो मैं नहीं चाहती थी...” सोना बोलती रही, रोती रही, उसके मन में बरसों से भरा गुबार निकलता रहा।
सुबह की पहली किरण के साथ काजल मां के लिए चाय बनाकर ले आई। सोना ने खुद को संयत किया, फिर स्नेह से बोली, “बेटा, मैं कल बहुत कुछ बोल गई। अपनी पूरी कहानी सुना गई। लेकिन बेटा, तू कभी कोई धारणा नहीं बनाना। सब लोग एक जैसे नहीं होते।”
“यही तो मैं तुमसे कहना चाहती हूं, मां। सब एक जैसे नहीं होते।”
“मतलब?”
“मतलब ये मां कि अब तेरे दिल से बरसों का जमा कबाड़ निकल गया है। एक बात बताऊं मां, तेरे दिल से ये गुबार निकालने के लिए ही मैंने ये योजना बनाई थी। तू अपनी नफरत कभी मुझसे खुलकर कहती नहीं थी, पर जब तक वो तेरे दिल में थी, प्यार के लिए जगह ही नहीं थी। अब नफरत दिल से निकल गई है, तो मैं समझूं कि प्यार के लिए जगह बननी शुरू हो गई है?”
सोना कुछ देर स्नेह से चकित सी बेटी की अंखों में देखती रही, फिर धीरे से सहमति में सिर हिलाकर मुस्कुरा दी।
- भावना प्रकाश 
E-इश्क के लिए अपनी कहानी इस आईडी पर भेजें: db।women@dbcorp।in
सब्जेक्ट लाइन में E-इश्क लिखना न भूलें
कृपया अप्रकाशित रचनाएं ही भेजें